CELEX: 
Language: hu
Date: 2021-01-26 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 667/2014/EU felhatalmazáson alapuló bizottsági rendeletnek a vizsgálati tisztviselő által az Európai Értékpapírpiaci Hatósághoz benyújtandó ügyirat tartalma, az ideiglenes határozatokkal kapcsolatos meghallgatáshoz való jog, valamint a pénzbírságok és időszakos kényszerítő bírságok kiszabása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az Európai Értékpapírpiaci Hatóság (a továbbiakban: ESMA) felelős az Európai Unióban a kereskedési adattárak nyilvántartásba vételéért és felügyeletéért. A Bizottság 2014 márciusában elfogadta a 667/2014/EU felhatalmazáson alapuló rendeletet
                  1
               , amely az Európai Értékpapírpiaci Hatóság által a kereskedési adattárakra kiszabott pénzbírságok eljárási szabályai, köztük a védelemhez való jogra vonatkozó szabályok tekintetében kiegészíti a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendeletet
                  2
                (európai piaci infrastruktúra-rendelet, a továbbiakban: EMIR).
            
            
               Az EMIR módosításáról szóló 2019. május 20-i (EU) 2019/834 rendeletet (a továbbiakban: EMIR REFIT) 2019. május 28-án hirdették ki az Európai Unió Hivatalos Lapjában
                  3
               . Az Európai Értékpapírpiaci Hatóság által a kereskedési adattárakra kiszabott pénzbírságok eljárási szabályai tekintetében az EMIR REFIT több változást vezet be a vizsgálattal érintett személyek irataiba való betekintés joga (például az ESMA belső előkészítő dokumentumai és más bizalmas információk kizárásával), az ESMA által a kereskedési adattárakra kiszabható pénzbírságok vagy időszakos kényszerítő bírságok összege, valamint a védelemhez való jog kapcsán.
            
            
               Így különösen a védelemhez való jog kapcsán az EMIR REFIT lehetővé teszi az ESMA számára, hogy az eljárás alá vont személyek előzetes meghallgatása mellőzésével ideiglenes határozatot fogadjon el a velük szembeni egyes felügyeleti intézkedések alkalmazásáról akkor, ha sürgős intézkedésre van szükség a pénzügyi rendszert fenyegető súlyos és közvetlen veszély megelőzése, illetve a pénzügyi piacok integritását, átláthatóságát, hatékonyságát és zavartalan működését, többek között a kereskedési adattárnak szolgáltatott adatok stabilitását és pontosságát fenyegető súlyos és közvetlen veszély megelőzése érdekében. Az EMIR REFIT előírja, hogy az ESMA-nak az ideiglenes határozat meghozatalát követően a lehető leghamarabb biztosítania kell a meghallgatási lehetőséget az eljárás alá vont személy számára.
            
            
               A meglévő eljárási szabályoknak az EMIR REFIT útján bevezetett változtatások figyelembevételével történő kiigazítása érdekében ez a javaslat az EMIR 65. cikkének (7) bekezdésében előírt módon az ESMA által a kereskedési adattárakra kiszabott pénzbírságok eljárási szabályai tekintetében módosítja a 667/2014/EU felhatalmazáson alapuló rendeletet.
            
            
               A felhatalmazáson alapuló jogi aktust az EMIR 82. cikkével és az Európai Unió működéséről szóló szerződés 290. cikkével összhangban kell elfogadni.
            
            
               2.A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               Eljárási kérdések
            
            
               2019. szeptember 24-én a Bizottság kikérte az ESMA véleményét (a továbbiakban: szakvélemény) az EMIR 25i. cikkének (7) bekezdésével összhangban elfogadásra kerülő, felhatalmazáson alapuló bizottsági jogi aktusra vonatkozóan, amely részletesebben meghatározza a harmadik országbeli központi szerződő felekre kiszabott pénzbírságok eljárási szabályait. A szakvéleményre irányuló kérés emellett érintette a 667/2014/EU felhatalmazáson alapuló rendeletnek az ESMA által a kereskedési adattárakra kiszabott pénzbírságok eljárási szabályai, köztük a védelemhez való jogra vonatkozó szabályok és a határidők tekintetében történő esetleges módosításait is az EMIR-ben az EMIR REFIT útján bevezetett módosítások figyelembevétele céljából.
            
            
               Az ESMA 2019. december 13. és 2020. január 18. között nyilvános konzultációt folytatott a szakvéleményének tervezetéről. A konzultáció résztvevői közül öten nyilvános visszajelzést adtak, további egy válaszadó bizalmas jellegű véleményt nyilvánított. A konzultáció keretében kapott betekinthető válaszokat nyilvánosságra hozták az ESMA weboldalán
                  4
               . Az ESMA 2020. március 31-én fogadta el végleges szakvéleményét.
            
            
               2020. szeptember 28. és október 12. között a Bizottság írásbeli eljárás keretében konzultációt folytatott az Európai Értékpapír-bizottság szakértői csoportjával (a továbbiakban: EGESC) e felhatalmazáson alapuló jogi aktus előzetes tartalmáról. Az EGESC a tagállamok, az Európai Központi Bank, az Európai Parlament Gazdasági és Monetáris Bizottságának titkársága és az ESMA képviselőiből áll. A Bizottsághoz nem érkeztek észrevételek az EGESC tagjaitól a javasolt megközelítéssel kapcsolatban.
            
            
               Az érintettek álláspontja
            
            
               Az ESMA által a kereskedési adattárakra kiszabott pénzbírságokra vonatkozó eljárási szabályok módosítását illetően a válaszadók általában egyetértettek az ESMA javaslatával, illetve nem emeltek kifogást ellene.
            
            
               Az ESMA fő javaslata az ideiglenes határozatok elfogadásával kapcsolatos új eljárás bevezetésére irányul. A javaslat szerint az eljárás lehetővé tenné az ESMA számára, hogy az érintett személyek előzetes meghallgatása nélkül fogadjon el felügyeleti intézkedést akkor, ha sürgős intézkedésre van szükség a pénzügyi rendszert fenyegető súlyos és közvetlen veszély megelőzése, illetve a pénzügyi piacok integritását, átláthatóságát, hatékonyságát és zavartalan működését, többek között a kereskedési adattárnak szolgáltatott adatok stabilitását és pontosságát fenyegető súlyos és közvetlen veszély megelőzése érdekében.
            
            
               Noha egy harmadik országbeli központi szerződő fél esetében és a kereskedési adattárak esetében valamelyest eltérőek egyrészt az ideiglenes határozat meghozatalának okai, másrészt pedig az ESMA rendelkezésére álló felügyeleti intézkedések típusai, az ESMA azt javasolja, hogy a kereskedési adattárakra vonatkozó ideiglenes határozatok elfogadásának eljárási szabályai igazodjanak a harmadik országbeli központi szerződő felek esetében alkalmazott szabályokhoz.
            
            
               A válaszadók egyike szerint az ESMA jogosultsága arra, hogy az érintett személyek előzetes meghallgatása nélkül fogadjon el ideiglenes határozatokat, nem érintheti a vizsgálatvezető általi meghallgatáshoz való jogot. A válaszadók egyike azt javasolta, hogy az iratbetekintés lehetőségét a lehető legkorábban, még az ESMA ideiglenes határozatának elfogadása előtt biztosítani kell annak érdekében, hogy az érintett személyeknek minél több idejük maradjon a védelem előkészítésére. A válaszadók emellett a „súlyos és közvetlen veszély” jelentésének pontosítását kérték.
            
            
               Említést érdemel, hogy az EMIR rögzíti az ESMA jogosultságát az érintett személyek meghallgatása nélküli ideiglenes határozat meghozatalára. A pénzügyi rendszereket fenyegető közvetlen és súlyos veszély megelőzése érdekében az EMIR kivételt enged az alól az általános szabály alól, hogy az érintett személyeket a határozathozatal előtt meg kell hallgatni. Az eljárás hatékonysága, valamint az ESMA ideiglenes határozat elfogadására való jogosultságának eredményes alkalmazása érdekében a Bizottság egyetért az ESMA-val abban, hogy az említett kivételt a vizsgálatvezető általi meghallgatáshoz való jog tekintetében is alkalmazni kell.
            
            
               A Bizottság megjegyzi továbbá, hogy az EMIR előírja, hogy az ESMA az ideiglenes határozat meghozatalát követően a lehető leghamarabb biztosítsa a meghallgatási lehetőséget az érintett személyek számára. Ezt illetően a Bizottság egyetért az ESMA azon javaslatával, hogy az iratbetekintést lehetővé kell tenni, amint a vizsgálatvezető benyújtotta megállapításait az ESMA-hoz, esetleg még azelőtt, hogy az ESMA ideiglenes határozatot fogad el. Az említett szakaszban biztosított iratbetekintés lehetővé tenné az érintett személyek számára, hogy hamarabb fogalmazzák meg és nyújtsák be észrevételeiket az ESMA-hoz, mint akkor tehetnék, ha az iratokba csak az ESMA ideiglenes határozatának meghozatalát követően tekinthetnének be. Az eljárás hatékonysága, valamint az ESMA ideiglenes határozat elfogadására való jogosultságának eredményes alkalmazása érdekében a Bizottság egyetért az ESMA-val abban is, hogy az iratbetekintésnek nem lehet halasztó hatálya az ESMA ideiglenes határozat meghozatalára való jogosultságára.
            
         
         
            
               „A pénzügyi rendszert fenyegető súlyos és közvetlen veszély” jelentését illetően a Bizottság hangsúlyozza, hogy a társjogalkotók az EMIR-ben meghatározzák azokat a körülményeket, amelyek között az ESMA ideiglenes határozatot fogadhat el. Ennek részletesebb meghatározására a felhatalmazáson alapuló jogi aktusban nincs szükség.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1. cikk a következők tekintetében módosítja a 667/2014/EU felhatalmazáson alapuló rendeletet:
            
            
               –a vizsgálati tisztviselő által az ESMA-hoz benyújtandó teljes ügyirat, amely tartalmazza a vizsgálati tisztviselő megállapításainak közlését, valamint az eljárással érintett személy meghallgatását megalapozó megállapítások közlését,
            
            
               –ideiglenes határozat esetén az ESMA általi meghallgatáshoz való jogot biztosító eljárás,
            
            
               –abban az esetben, ha az ESMA egyidejűleg több pénzbírságot vagy időszakos kényszerítő bírságot szed be, az ESMA számvitelért felelős tisztviselője gondoskodik az egyes bírságok külön számlán vagy alszámlán történő elhelyezéséről.
            
            
               A 2. cikk meghatározza a felhatalmazáson alapuló módosító rendelet hatálybalépésének napját.
            
            
               4.HATÁSVIZSGÁLAT
            
            
               Az EMIR 64. cikkének (7) bekezdése előírja, hogy a Bizottság eljárási szabályokat fogad el a pénzbírságok és az időszakos kényszerítő bírságok kiszabásával kapcsolatos hatáskör gyakorlására vonatkozóan, beleértve a védelemhez való jogra és a határidőkre, valamint a pénzbírságok és az időszakos kényszerítő bírságok beszedésére vonatkozó rendelkezéseket is, továbbá részletes szabályokat fogad el a bírságok kiszabása és végrehajtása tekintetében az elévülési időre vonatkozóan.
            
            
               A Bizottság teljeskörűen figyelembe vette a kapott észrevételeket, ezen belül az ESMA szakvéleményét, az ESMA nyilvános konzultációja keretében közölt válaszokat, valamint az EGESC tagjaitól kapott visszajelzést. Ennek alapján a Bizottság javasolja a 667/2014/EU felhatalmazáson alapuló rendeletet az ESMA által a kereskedési adattárakra kiszabott pénzbírságok eljárási szabályai, köztük a védelemhez való jogra vonatkozó szabályok tekintetében módosító felhatalmazáson alapuló jogi aktusnak az EMIR 64. cikke (7) bekezdése alapján történő elfogadását.
            
            
               Külön hatásvizsgálat több okból nem készült.
            
            
               Egyrészt az ESMA által a kereskedési adattárakra kiszabott pénzbírságokra vonatkozó eljárási szabályok főbb elveit az EMIR 62–68. cikke rögzíti. A különböző szakpolitikai alternatívák értékelését a társjogalkotók már elvégezték az EMIR, majd annak az EMIR REFIT útján bevezetett módosításai jóváhagyása keretében.
            
            
               Másrészt a 667/2014/EU felhatalmazáson alapuló rendelet e felhatalmazáson alapuló jogi aktusban javasolt módosításai kizárólag eljárási szempontokat érintenek, amelyek részletesebben meghatározzák az EMIR-ben rögzített szabályokat. A módosítások a vizsgálatvezető által az ESMA-hoz benyújtandó ügyirat tartalmát, az ESMA ideiglenes határozata esetén a vizsgálatvezető és az ESMA általi meghallgatáshoz való jogot, valamint azokat az egyéb módosításokat érintik, amelyek az erre vonatkozó eljárási szabályokat a harmadik országbeli központi szerződő felek esetében alkalmazandó szabályokhoz igazítják. E módosításoknak ezért korlátozott hatásuk van a vizsgálattal érintett vagy eljárás alá vont személyeket terhelő költségekre.
            
            
               A Bizottság nagymértékben támaszkodott az ESMA szakvéleményére. Ennek ellenére ez a szakasz bemutatja a Bizottság által mérlegelt szakpolitikai alternatívákat.
            
            
               A vizsgálatvezető által az ESMA-hoz benyújtandó ügyirat tartalma
            
            
               Az átláthatóság érdekében a vizsgálatvezetőnek az ESMA-hoz benyújtandó ügyiratban a végleges megállapításközlés mellett minden esetben kötelezően szerepeltetnie kell az eredeti közlést is, amelynek alapján az érintett személyek benyújtották az észrevételeiket. A kötelezettséget a két közlés közötti eltérések jelentőségétől függetlenül alkalmazni kell.
            
            
               Ideiglenes határozatok
            
            
               Az EMIR rögzíti az ESMA jogosultságát az érintett személyek meghallgatása nélküli ideiglenes határozat meghozatalára. A pénzügyi rendszereket fenyegető közvetlen és súlyos veszély megelőzése érdekében az EMIR kivételt enged az alól az általános szabály alól, hogy az érintett személyeket a határozathozatal előtt meg kell hallgatni. Az eljárás hatékonysága, valamint az ESMA ideiglenes határozat elfogadására való jogosultságának eredményes alkalmazása érdekében a Bizottság egyetért az ESMA-val abban, hogy az említett kivételt a vizsgálatvezető általi meghallgatáshoz való jog tekintetében kell alkalmazni.
            
            
               Az EMIR előírja, hogy az ESMA az ideiglenes határozat meghozatalát követően a lehető leghamarabb biztosítsa a meghallgatási lehetőséget az érintett személyek számára. Ezt illetően a Bizottság egyetért az ESMA azon javaslatával, hogy az iratbetekintést lehetővé kell tenni, amint a vizsgálatvezető benyújtotta megállapításait az ESMA-hoz, esetleg még azelőtt, hogy az ESMA ideiglenes határozatot fogad el. Az említett szakaszban biztosított iratbetekintés lehetővé tenné az érintett személyek számára, hogy hamarabb fogalmazzák meg és nyújtsák be észrevételeiket az ESMA-hoz, mint akkor tehetnék, ha az iratokba csak az ESMA határozathozatalát követően tekinthetnének be. Az eljárás hatékonysága, valamint az ESMA ideiglenes határozat elfogadására való jogosultságának eredményes alkalmazása érdekében a Bizottság egyetért az ESMA-val abban is, hogy az iratbetekintésnek nem lehet halasztó hatálya az ESMA ideiglenes határozat meghozatalára való jogosultságára.
            
            
               „A pénzügyi rendszert fenyegető súlyos és közvetlen veszély” jelentését illetően a társjogalkotók az EMIR-ben meghatározzák azokat a körülményeket, amelyek között az ESMA ideiglenes határozatot fogadhat el. Ennek részletesebb meghatározására a felhatalmazáson alapuló jogi aktusban nincs szükség.
            
         
         
            
               5.A FELHATALMAZÁSON ALAPULÓ JOGI AKTUS KÖLTSÉGVETÉSI VONZATAI
            
            
               Az ESMA által a kereskedési adattáraktól beszedett pénzbírságok és időszakos kényszerítő bírságok nem tartoznak az ESMA bevételei közé, amelyeket az 1095/2010/EU rendelet 62. cikke határoz meg. Az ESMA által beszedett pénzbírságok és időszakos kényszerítő bírságok a Bizottságot illetik, összegüket általános bevételként kell szerepeltetni az uniós költségvetésben.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.1.26.)
            
            
               a 667/2014/EU felhatalmazáson alapuló bizottsági rendeletnek a vizsgálati tisztviselő által az Európai Értékpapírpiaci Hatósághoz benyújtandó ügyirat tartalma, az ideiglenes határozatokkal kapcsolatos meghallgatáshoz való jog, valamint a pénzbírságok és időszakos kényszerítő bírságok kiszabása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  5
                és különösen annak 64. cikke (7) bekezdésére,
            
            
               mivel:
            
            
               (1)A 648/2012/EU rendeletet módosította az (EU) 2019/834 európai parlamenti és tanácsi rendelet
                  6
               . A módosítások többek között érintették a pénzügyi szerződő fél fogalommeghatározását, a vizsgálattal érintett személyeknek a vizsgálati ügyiratba való betekintési jogát, az olyan kereskedési adattár által fizetendő pénzbírságokat, amely szándékosan vagy gondatlanságból elkövette a 648/2012/EU rendelet I. mellékletében felsorolt jogsértések valamelyikét, valamint az esetlegesen időszakos kényszerítő bírsággal sújtott személyek meghallgatáshoz való jogát.
            
            
               (2)A 648/2012/EU rendelet 64. cikkének (7) bekezdése alapján elfogadott 667/2014/EU felhatalmazáson alapuló bizottsági rendelet
                  7
                az Európai Értékpapírpiaci Hatóság (a továbbiakban: ESMA) által a kereskedési adattárakra kiszabott pénzbírságok eljárási szabályait, köztük a védelemhez való jogra vonatkozó szabályokat rögzíti. Mivel a 648/2012/EU rendeletben az (EU) 2019/834 rendelettel bevezetett módosítások az említett eljárási szabályokat érintik, biztosítani kell, hogy a módosításokat a 667/2014/EU felhatalmazáson alapuló rendelet is tükrözze.
            
            
               (3)Biztosítani kell az átláthatóságot az ESMA által a 648/2012/EU rendelet 64. cikkével összhangban kijelölt vizsgálatvezető, valamint maga az ESMA között. Az átláthatóság feltételezi, hogy a vizsgálatvezető ügyirata tartalmazza a vizsgálattal érintett személyek beadványait, valamint az e beadványokat megalapozó megállapítások közlését.
            
            
               (4)A 648/2012/EU rendelet 67. cikke (1) bekezdésének második albekezdése szerint olyan esetekben, amikor sürgős intézkedés szükséges, az ESMA a vizsgálattal érintett vagy eljárás alá vont személyek előzetes meghallgatása nélkül ideiglenes határozatot fogadhat el. Az ESMA ideiglenes határozat elfogadására való jogosultságának eredményes alkalmazása érdekében a vizsgálattal érintett személy nem élhet az iratbetekintés vagy a meghallgatás jogával azelőtt, hogy a vizsgálatvezető benyújtja a megállapításait tartalmazó ügyiratot az ESMA-hoz, vagy azelőtt, hogy az ESMA ideiglenes határozatot fogad el. A védelemhez való jog tiszteletben tartása érdekében azonban a vizsgálattal érintett személyek számára biztosítani kell az iratbetekintés jogát közvetlenül azután, hogy a vizsgálatvezető benyújtotta a megállapításait közlő ügyiratot az ESMA-hoz, továbbá a meghallgatás jogát a lehető leghamarabb azután, hogy az ESMA meghozta ideiglenes határozatát.
            
            
               (5)A 648/2012/EU rendelet 68. cikkének (5) bekezdése szerint az ESMA által beszedett pénzbírságok és időszakos kényszerítő bírságok összege az Európai Unió általános költségvetését illeti. Az ESMA által beszedett pénzbírságok és időszakos kényszerítő bírságok összegét a bírságok jogerős megállapításáig kamatozó számlán kell elhelyezni. Az egyes pénzbírságot vagy időszakos kényszerítő bírságot kiszabó határozatokhoz kapcsolódóan az ESMA által beszedett összeget külön számlán vagy alszámlán kell elhelyezni annak érdekében, hogy a nyomonkövethetőség a vonatkozó határozat jogerőre emelkedéséig biztosított legyen.
            
            
               (6)A 667/2014/EU felhatalmazáson alapuló rendeletet ezért ennek megfelelően módosítani kell.
            
            
               (7)Annak érdekében, hogy az ESMA azonnal és eredményesen gyakorolhassa felügyeleti és végrehajtási hatásköreit, ennek a rendeletnek sürgősen hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               A 667/2014/EU felhatalmazáson alapuló rendelet a következőképpen módosul:
            
         
         
            
               1.
                     a 3. cikk (1) bekezdése helyébe a következő szöveg lép:
            
            
               „(1)
                     A vizsgálati tisztviselő által az ESMA-hoz benyújtandó teljes ügyiratnak a következő dokumentumokat kell tartalmaznia:
            
            
               –a)
                     a megállapítások közlése és a vizsgálattal érintett személynek címzett megállapításközlés egy példánya;
            
            
               –b)
                     a vizsgálattal érintett személy írásbeli beadványainak egy példánya;
            
            
               –c)
                     a szóbeli meghallgatások jegyzőkönyve.”;
            
            
               2.
                     a rendelet a következő 3a. cikkel egészül ki:
            
            
               „3a. cikk
            
            
               Az ESMA általi meghallgatáshoz való jog felügyeleti intézkedésekre vonatkozó ideiglenes határozatok tekintetében
            
            
               (1)A 2. és 3. cikktől eltérve az e cikkben meghatározott eljárást kell alkalmazni, ha az ESMA a 648/2012/EU rendelet 67. cikke (1) bekezdésének második albekezdése szerinti ideiglenes határozatot fogad el.
            
            
               (2)A vizsgálati tisztviselő a megállapításait tartalmazó ügyiratot benyújtja az ESMA-hoz, és haladéktalanul értesíti a vizsgálattal érintett személyt a megállapításairól, azonban nem ad lehetőséget az érintett személynek, hogy beadványokat nyújtson be. A vizsgálati tisztviselő megállapításközlése tartalmazza azokat a tényeket, amelyek a 648/2012/EU rendelet I. mellékletében felsorolt jogsértést vagy jogsértéseket képezhetnek, valamint az e jogsértéseket súlyosbító vagy enyhítő tényezőket is.
            
            
               A vizsgálati tisztviselő kérésre biztosítja az iratbetekintés lehetőségét a vizsgálattal érintett személy számára.
            
            
               (3)Amennyiben az ESMA úgy ítéli meg, hogy a vizsgálati tisztviselő megállapításközlésében foglalt tények nem képeznek a 648/2012/EU rendelet I. mellékletében felsorolt jogsértést, határoz a vizsgálat lezárásáról, és a határozatról értesíti a vizsgálattal érintett személyt.
            
            
               (4)Amennyiben az ESMA azt állapítja meg, hogy a vizsgálattal érintett személy a 648/2012/EU rendelet I. mellékletében felsorolt jogsértések közül egyet vagy többet elkövetett, és ideiglenes határozatot fogad el a 648/2012/EU rendelet 73. cikke (1) bekezdésének a), c) és d) pontjában meghatározott felügyeleti intézkedések alkalmazásáról, haladéktalanul értesíti a vizsgálattal érintett személyt ezen ideiglenes határozatról.
            
            
               Az ESMA észszerű határidőt szab a vizsgálattal érintett személyek számára az ideiglenes határozattal kapcsolatos írásbeli beadványok benyújtására. Az említett határidő lejárta után beérkezett írásbeli beadványokat az ESMA nem köteles figyelembe venni.
            
            
               Az ESMA kérésre biztosítja az iratbetekintés lehetőségét a vizsgálattal érintett személy számára.
            
            
               Az ESMA szóbeli meghallgatásra hívhatja a vizsgálattal érintett személyeket. A vizsgálattal érintett személyt ügyvédei vagy az ESMA által elfogadott más, megfelelően képesített személyek segíthetik. A szóbeli meghallgatások nem nyilvánosak.
            
            
               (5)Az ESMA az ideiglenes határozat elfogadását követően a lehető leghamarabb meghallgatja a vizsgálattal érintett személyt, és jogerős határozatot fogad el.
            
            
               Amennyiben az ESMA a teljes ügyirat alapján, valamint a vizsgálattal érintett személy meghallgatását követően úgy ítéli meg, hogy a vizsgálattal érintett személy a 648/2012/EU rendelet I. mellékletében felsorolt jogsértések közül egyet vagy többet elkövetett, megerősítő határozatot fogad el a 648/2012/EU rendelet 73. cikke (1) bekezdésének a), c) és d) pontjában meghatározott felügyeleti intézkedések közül egy vagy több alkalmazásáról. Az ESMA haladéktalanul értesíti az érintett személyt e határozatról.
            
            
               Amennyiben az ESMA jogerős határozata nem erősíti meg az ideiglenes határozatot, az ideiglenes határozatot hatályon kívül helyezettnek kell tekinteni.”;
            
            
               3.
                     a 8. cikk a következőképpen módosul:
            
         
         
            
               a)az első albekezdés helyébe a következő szöveg lép:
            
            
               „Jogerőssé válásukig az ESMA által beszedett pénzbírságok és időszakos kényszerítő bírságok az ESMA számvitelért felelős tisztviselője által nyitott kamatozó számlán kerülnek elhelyezésre. Abban az esetben, ha az ESMA egyidejűleg több pénzbírságot vagy időszakos kényszerítő bírságot szed be, az ESMA számvitelért felelős tisztviselője gondoskodik az egyes bírságok külön számlán vagy alszámlán történő elhelyezéséről. A befizetett összegek nem számolhatók el az ESMA költségvetésében, és nem tarthatók nyilván költségvetési összegként.”;
            
            
               b)a harmadik albekezdés helyébe a következő szöveg lép:
            
            
               „Az ESMA számvitelért felelős tisztviselője rendszeres időközönként jelentést tesz az Európai Bizottság A Pénzügyi Stabilitás, a Pénzügyi Szolgáltatások és a Tőkepiaci Unió Főigazgatósága számvitelért felelős tisztviselőjének a pénzbírságok és az időszakos kényszerítő bírságok összegéről és azok státuszáról.”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.1.26.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 179., 2014.6.19., 31. o.
               
               
                  
                     (2)
                  
                        HL L 201., 2012.7.27., 1. o.
               
               
                  
                     (3)
                  
                        HL L 141., 2019.5.29., 42. o.
               
               
                  
                     (4)
                  
                        
                  https://www.esma.europa.eu/press-news/consultations/consultation-ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        HL L 201., 2012.7.27., 1. o.
               
               
                  
                     (6)
                  
                        Az Európai Parlament és a Tanács (EU) 2019/834 rendelete (2019. május 20.) a 648/2012/EU rendeletnek az elszámolási kötelezettség, az elszámolási kötelezettség felfüggesztése, a jelentéstételi kötelezettségek, a nem központi szerződő fél által elszámolt, tőzsdén kívüli származtatott ügyletekre vonatkozó kockázatcsökkentési technikák, a kereskedési adattárak nyilvántartásba vétele és felügyelete, valamint a kereskedési adattárakkal szembeni követelmények tekintetében történő módosításáról (HL L 141., 2019.5.28., 42. o.).
               
               
                  
                     (7)
                  
                        A Bizottság 667/2014/EU felhatalmazáson alapuló rendelete (2014. március 13.) a 648/2012/EU európai parlamenti és tanácsi rendeletnek az Európai Értékpapírpiaci Hatóság által a kereskedési adattárakra kiszabott pénzbírságok eljárási szabályai, köztük a védelemhez való jogra vonatkozó szabályok és a határidők tekintetében történő kiegészítéséről (HL L 179., 2014.6.19., 31. o.).